**Yuhinaer** (*Yuhina*) er en slekt med montane sangfugler (Passeri) som inngår i brillefuglfamilien (Zosteropidae). Dette er spurvefugler (Passeriformes), som forekommer i Sør- og Sørøst-Asia. Yuhinaene skiller seg fra andre brillefugler gjennom å ha en distinkt oppreist fjærpryd på hodet. Slekten omhandler nå sju arter, hvorav to har status som monotypiske.

BirdLife International regner alle som livskraftige.

Taksonomi
---------

Stripestrupeyuhina (*Y. gularis*)
Rustnakkeyuhina (*Y. occipitalis*)
Yuhinaene ble tidligere klassifisert i timalfamilien (Timaliidae). Nyere forskning viser imidlertid at yuhinaene er nærmere beslektet med brillefugler (Zosteropidae). Birds of the World plasserer alle elleve artene i samme slekt, men det har ikke hersket konsensus om verken inndelingen, rekkefølgen eller status for underartene.

IOC World Bird List mente slekten var parafyletisk og splittet yuhinaene i tre slekter; *Parayuhina* (1 art, som også regnes som basal for hele brillefuglfamilien), *Staphida* (3 arter) og *Yuhina* (7 arter). Den nye inndelingen følges her, men om den er endelig er uklart.

Biologi
-------

Yuhinaene er utbredt i Sør- og Sørøst-Asia og trives i montan krattskog og underskog i fuktig lauvfellende og eviggrønn skog, typisk i høyder fra omkring 100 moh og opp til godt over 3 000 moh for enkelte arter.

Yuhinaer er ganske små fugler, som typisk blir omkring 9–18 cm lange og gjerne veier 8–29 g. Kjønnene er stort sett like. Den fysisk minste av artene er maskeyuhina (*Y. nigrimenta*), som gjerne måler 9–10 cm og veier cirka 8–14 g. Den fysisk største av artene er diademyuhina (*Y. diademata*), som typisk måler cirka 14,5–18 cm og gjerne veier 15–29 g.

Alle artene har en distinkt oppreist fjærpryd (fjærkam) på hodet, noe som klart skiller disse fuglene fra alle andre brillefugler. Flere av artene mangler også den distinkte hvite øyeringen, som ellers definerer brillefuglene. Blant de artene som har øyering er den heller ikke like markert som hos andre brillefugler. Fjærdrakten varierer ellers i ulike toner av grått og brunt på oversiden, og enten hvit eller lysere farget på undersiden. Artene har dessuten kontrastfarger og mønstre i ansiktet.

Yuhinaer er svært sosiale og opptrer ofte sammen med andre fugler i artsblandede flokker. Noen av artene hekker kollektivt, og flere par kan legge eggene sine i ett og samme rede. Par som deler rede med andre par regnes fortsatt som monogame. Noen yuhinaer bygger kuppelformede reder, mens andre bygger tilnærmet koppformede reder. Byggematerialene består av det samme som for andre brillefugler. Redene plasseres som regel i trekronene og forankres gjerne i enten i forgreninger i greinverket eller på undersiden av en grein.

Inndeling
---------

Inndelingen følger i hovedsak IOC version 11.1, men med noen justeringer i henhold til kommende rettelser i IOC version 11.2. Norske navn på artene følger Norske navn på verdens fugler og er i henhold til Syvertsen *et al,* (2020).

**Treliste**
* Passeriformes, spurvefugler
	+ Passeri, sangfugler
		- Passerida
			* Sylvioidea
				+ Zosteropidae, brillefuglfamilien, 13 slekter, 145 arter
					- *Yuhina*, yuhinaer, 7 arter
						* *Y. bakeri*, hvitnakkeyuhina (monotypisk)
						* *Y. flavicollis*, skjeggyuhina
						* *Y. humilis*, karenyuhina
						* *Y. gularis*, stripestrupeyuhina
						* *Y. occipitalis*, rustnakkeyuhina
						* *Y. brunneiceps*, hvitkinnyuhina (monotypisk)
						* *Y. nigrimenta*, maskeyuhina

Referanser
----------

1. ↑  BirdLife International (2021) *Yuhina* - Genus. IUCN Redlist 2021-1. Besøkt 2021-05-21
2. 1 2  del Hoyo, J. Collar, N.J. Christie, D.A. Elliott, A. Fishpool, L.D.C. Boesman, P. and Kirwan, G.M. 2016. *HBW and BirdLife International Illustrated Checklist of the Birds of the World. Volume 2: Passerines.* Lynx Edicions and BirdLife International, Barcelona, Spain and Cambridge, UK. ISBN 978-84-96553-98-9
3. ↑  Cai, T. A. Cibois, P. Alström, R.G. Moyle, J.D. Kennedy, S. Shao, R. Zhang, M. Irestedt, P.G.P. Ericson, M. Gelang, Y. Qu, F. Lei, and J. Fjeldså (2019), Near-complete phylogeny and taxonomic revision of the world's babbler (Aves: Passeriformes), *Mol. Phylogenet. Evol*. **130**, 346-356.
4. 1 2 3 4 5 6  Winkler, D. W. S. M. Billerman, and I.J. Lovette (2020). White-eyes, Yuhinas, and Allies (Zosteropidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
5. 1 2  Gill F, D Donsker & P Rasmussen (Eds). 2021. *IOC World Bird List (v11.1)*. doi:
6. ↑  Species Updates – IOC World Bird List, IOC Version 11.2 (draft). Besøkt 2021-05-30.
7. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *yuhinaer* i Global Biodiversity Information Facility Rediger på Wikidata

* (no) *yuhinaer* hos Artsdatabanken Rediger på Wikidata

* (en) *yuhinaer* hos ITIS Rediger på Wikidata

* (en) *yuhinaer* hos NCBI Rediger på Wikidata

* (en) *Kategori:Yuhina* – bilder, video eller lyd på Wikimedia Commons Rediger på Wikidata

* (en) *Yuhina* – galleri av bilder, video eller lyd på Wikimedia Commons Rediger på Wikidata

* *Yuhina* – detaljert informasjon på Wikispecies Rediger på Wikidata